આ બાબતે શરૂઆતથી જ સતર્ક અને સાવધાન રહેવું જરૂરી હોય છે, નહીં તો લગ્નજીવનને ખેદાનમેદાન થતાં વાર નથી લાગતી. છોકરા છોકરીના દાબ દબાણથી થયેલા સગપણ પછી કે લગ્ન પછી આવી પરિસ્થિતિ ઉભી થવાની શક્યતા રહે છે. તેથી સગપણ પછી કે લગ્ન પછી બંને પક્ષોએ એટલા સતર્ક અને સાવધાન રહેવાનું છે કે બંને પાત્રો એકબીજા સાથે પુરા પ્રેમપૂર્વક નથી વર્તતા કે એકબીજાના પરિવારમાં ઓતપ્રોત થઈ ભળી નથી શકતા એવી શંકા કે વહેમ જણાય તો તરત સાવધાન થઈ જવું જોઈએ અને જરૂરી જણાય તે રીતે તપાસ કરી કુનેહપૂર્વક ઉકેલ લાવવો જોઈએ. એવાં પણ કિસ્સા જોવાં મળે છે કે છોકરા કે છોકરીએ પોતાના માતાપિતાની જાણ બહાર ખાનગીમાં પોતાની પસંદગીના પ્રિય પાત્ર સાથે લગ્ન કરી લીધા હોય છતાં માતાપિતાના દાબ દબાણનાં કારણે સગપણ માટે કે લગ્ન માટે તૈયાર થઈ જાય પણ આ વાત લાંબો સમય સુધી છુપી ન રહી શકવાનાં કારણે જગજાહેર થવાથી બંને પક્ષોની બદનામી થતી હોય છે તેથી આ બાબતે પાછળથી બદનામીનો ભોગ બનવું ના પડે તે માટે સગપણની વાત વખતે છોકરા છોકરીએ પ્રથમ મુલાકાત વખતે જ આપસમાં ખાનગી ચોખવટ કરી લેવી જોઈએ અને માતાપિતાના ગમે તેટલા દાબ દબાણ કે ધમકીને ધ્યાનમાં લીધા વિના, સામા પક્ષની બદનામી ન થાય એ રીતે સામેના પાત્રને કુનેહપૂર્વક ના પાડતા અચકાવું જોઈએ નહીં.